蒙山作
作者：蕭穎士
朝代：唐

paragraphs: 東蒙鎮海沂，合沓餘百里。
清秋淨氛靄，崖崿隱天起。
于役勞往還，息徒暫攀躋。
將窮絕迹處，偶得冥心理。
雲氣雜虹霓，松聲亂風水。
微明綠林際，杳窱丹洞裏。
仙鳥時可聞，羽人邈難視。
此焉多深邃，賢達昔所止。
子尚捐俗紛，季隨躡遐軌。
蘊真道彌曠，懷古情未已。
白鹿凡幾遊，黃精復奚似。
顧予尚牽纏，家業重書史。
少學務從師，壯年貴趨仕。
方馳桂林譽，未暇桃源美。
歲暮期再尋，幽哉羨門子。